Foto: Wikipedia



JEDAN od najvećih filozofa današnjice, Daniel Dennett, u svojem je jučerašnjem e-mailu dao snažnu podršku Odsjeku za filozofiju Hrvatskih studija koji su rektor Damir Boras i prorektor Ante Čović, protivno procedurama i bez prethodne analize, pokušali ukinuti tako što su odlučili obustaviti upis na preddiplomski studij Filozofije iduće akademske godine.



Mail podrške u svojem je tweetu jutros prenio Pavel Gregorić, jedan od profesora na Odsjeku koji se nastoji ugasiti.



O pokušajima opstrukcije Odsjeka, ali i cijelih Hrvatskih studija koji su u međunarodnom vrednovanju 2013. ocijenjeni jednim od najboljih u Hrvatskoj, već smo pisali na Indexu. Podsjetimo samo da se prvi na odstrelu našao baš Odsjek za filozofiju na kojem rade profesori koji su ministra Pavu Barišića i neke njemu bliske ljude višekratno kritizirali i prijavili za plagiranje.



„Užasnut sam razvojem stvari na vašem odsjeku! Potpisao sam (peticiju) i poslao dalje. Očekujte još potpisa. Sve najbolje“, piše u poruci (dolje) koju potpisuje slavni filozof i kognitivni znanstvenik Dennett, koji je u svijetu postao poznat, među ostalim, i kao jedan od najuglednijih zagovornika sekularizma, humanizma i skepticizma.

Tekst se nastavlja ispod oglasa



Svojim mailom hrvatskom je kolegi potvrdio da je potpisao jednu od dvije inicijative potpore koje trenutno kruže internetom i akademskom zajednicom.



Gregorić kaže da je jednu inicijativu, u obliku otvorene peticije(pogledajte/potpišite na ovom linku), samoinicijativno pokrenula kolegica s partnerskog Sveučilišta Corvinus u Budimpešti. Zanimljivo je da je nju objavio i Daily Nous, jedan od popularnijih i uglednijih portala koji okuplja svjetske humaniste.



„Nju je do sada potpisalo oko 1600 ljudi, među kojima ima vrlo uglednih imena u inozemstvu“, kaže Gregorić.



„Postoji i druga inicijativa, koju su pokrenuli filozofi iz Cambridgea, Berkeleya, Sorbone i Central European Universityja u Budimpešti, a nju će potpisati isključivo ugledni članovi svjetske akademske zajednice i uputiti je Senatu Sveučilišta u Zagrebu. Ne znam kome je sve ta inicijativa upućena, ali vjerujem da tu listu potpisnika nitko neće moći zanemariti“, poručuje Gregorić, koji kaže da mu je drago što će Dennett s njom upoznati i svoje kolege.



No hoće li sramoćenje Sveučilišta u Zagrebu i potpisi najuglednijih svjetskih filozofa na spomenutim peticijama stvarno zaboljeti i trgnuti čelne ljude naše akademske zajednice, tek ćemo vidjeti. Možda već sljedeći tjedan. Ako je suditi po njihovim dosadašnjim reakcijama na peticije i otvorena pisma uglednika, kao što su primjerice pisma i konačno odlazak našeg poznatog znanstvenika Ivana Đikića, ne treba se nadati nekom ozbiljnijem zaokretu. Čini se da Barišić, Boras i ljudi oko njih priznaju samo sirovu silu, odnosno brojčanu nadmoć profesora i studenata, kakva je posljednjih mjeseci demonstrirana na Filozofskom fakultetu. Stoga je, nažalost, za očekivati da će se sudbina Hrvatskih studija na sličan način krojiti po fakultetskim hodnicima i učionicama, a ne kroz akademsku raspravu i poštivanje zakona i procedura.